“İndi elə danışırlar, sanki Seymurla mən Vüqar Səfərlinin dostu olmuşuq, onlar düşməni” – Elşad Eyvazlı (MÜSAHİBƏ) – Turkustan.info
08 Avqust 2020 06:50
– Elşad bəy, Prezident İlham Əliyevin Azərbaycan Milli Mətbuatının yaranmasının 145 illiyinin dövlət səviyyədə qeyd olunmasıyla bağlı sərəncamını necə qiymətləndirirsiniz?
– Dünyanın başının koronavirusla mübarizəyə qarışdığı bir vaxtda ölkə başçısı tərəfindən Milli Mətbuatın 145 illiyi ilə bağlı sərəncamın verilməsi bütün jurnalistlər tərəfindən yüksək qiymətləndirilir. Çünki bu, jurnalistlərin diqqətdə qalması baxımından önəmlidir. Burada bir neçə məqama diqqət çəkmək istəyirəm.
– Vüqar Səfərlinin işdən çıxarılması islahat dalğasının mətbuata çatdığı qənaətini formalaşdırıb. Mətbuatda islahatların başladığını söyləmək olarmı?
– Bu məsələyə yanaşmam bir qədər fərqlidir. Fikrimcə, öncə insanların, xüsusilə, jurnalistlərin kafası dəyişməlidir. Cəmiyyətin bütün sahələrində islahatlar aparılır. Media cəmiyyətin bir hissəsidir. Əgər bütövlükdə cəmiyyətdə islahat gedirsə, mətbuatda da bunun baş verməsi labüddür, buna təbii baxmaq lazımdır.
Amma mətbuatda islahatların başlaması yalnız Vüqar Səfərlinin işdən çıxarılması ilə mümkün olmayacaq. Ümumiyyətlə, məhz Vüqar Səfərlinin işdən çıxarılması islahat dalğasının mətbuata çatdığını deməyə əsas vermir. Onun çıxıb-çıxmamasının nə fərqi var ki…
Parlament Jurnalistləri Birliyi Milli Mətbuatımızın 145 illiyi ilə bağlı “145 Zərdabi könüllüləri -145” adlı bölgədə ən böyük media layihəsinə start verib. Burada biz Bakı Dövlət Universitetinin Jurnalistika fakültəsinin I, II, III kursda olan 145 tələbəsi ilə ciddi təmasa keçib onların ixtisaslaşması ilə bağlı dəstək verəcəyik. Mən həm beynəlxalq jurnalist təşkilatı olan “GLOBAL JOURNALİSM COUNCİL”un dünya mediasi ilə əlaqələndiricisiyəm. Layihədə iştirak edən gənclərimiz üçün böyük meydan açacağıq. Əsas hədəfimiz ondan ibarətdir ki, jurnalistlərimizin dünya səviyyəsində formalaşmaları üçün müəyyən addımlar atılsın.
– Lakin bildiyiniz kimi, Əli Həsənovun və Vüqar Səfərlinin işdən çıxarılmasından sonra media mühiti üçün xarakterik olan problemlər daha yüksək səslə dilə gətirildi. Sizcə, bu problemlər barədə vaxtında danışmaq, həyəcan təbili çalmaq olmazdımı?
– Belə məsələləri vaxtında dilə gətirən jurnalistlər var idi. Onlardan biri Seymur Verdizadə, biri də elə mən idim. Hətta qeyd edim ki, Vüqar Səfərli Seymur Verdizadə ilə məni görəndə imkanı olsa, ən azı olduğu tədbirlərdən uzaqlaşdırardı. Biz zamanında sözümüzü demişik. Amma deməyənlər daha çox olub. İndi isə onlar elə danışır ki, sanki Seymurla mən Vüqar Səfərlinin dostu, bunlar düşməni olublar. İndiki jurnalistlərin 90 faizi mühitin yetişdirdiyi jurnalistlərdir. Mühit dəyişir. Bəlkə də jurnalistlər artıq daha çox danışa biləcəklər.
– Son vaxtlar mətbuatda keçmiş və indiki məmurların sahib olduqları var-dövlətin siyahısı yayılır. Necə düşünürsüz, kadr dəyişiklikləri KİV-lərin azadlığını artırıb?
– Məmurların sahib olduqları var-dövlətin siyahısı müxtəlif media qurumları tərəfindən hər zaman açıqlanıb. Bunun nə qədər doğru olub-olmaması isə məsələnin başqa tərəfidir. Jurnalistin əsas işi dürüstlük, etibarlılıq olmalıdır. Bəzən saytlar, qəzetlər hansısa məmurun var-dövlətini açıqlayır. Sabah görürsən ki, xəbər təkzib olunur. O mülklərin sahibinin başqa adam olduğu üzə çıxır.
– Elşad bəy, yüksək rütbəli məmurların ard-arda həbsini necə qiymətləndirirsiniz? Sizcə, bu yolla ölkədə rüşvət və korrupsiyanın kökünü kəsmək mümkün olacaqmı?
– Məmur düşünməlidir ki, o vəzifəni ona insanların dərisini soymaq, fürsətdən istifadə edib varidat əldə etmək üçün verməyiblər. O, çox çətin missiyanın daşıyıcısı olduğunu bilməli və xalqına xidmət etməlidir. Yüksək rütbəlilərin son zamanlardakı həbsi onu göstərdi ki, onlar fantastik pul qazanıblar, varidat əldə ediblər. Təəssüfedici haldır.
– Bir neçə gün əvvəl sosial şəbəkələrdə Milli Şuranın onlayn konfranslarından birinin videosu yayıldı. Diqqətçəkən məqamlardan biri də Qənimət Zahidin “bizim işimiz hökuməti şərləməkdir” ifadəsi oldu. Bir jurnalistin bu yanaşmasını necə qiymətləndirirsiniz?
– Jurnalistin işi şərləməkdirsə, bundan ancaq təəssüflənmək olar. Təəssüflər olsun ki, Azərbaycan mətbuatında mühit elə idi ki, “reket” jurnalistika ciddi jurnalistikanı üstələyirdi. Nüfuz, yaşayış, ayrı-ayrı dairələrə çıxış baxımından “reket” jurnalistikanın nümayəndələri üst səviyyəyə qalxmışdılar. Amma jurnalist şərləməklə məşğul olmalı deyil. Konkret o məsələ ilə bağlı Cinayət Məcəlləsi var, bu cür hallarda cavab qanunla verilməlidir. Qeyd etdiyiniz məsələni mən kəskin şəkildə pisləyirəm. Sən hökuməti niyə şantaj etməlisən, şərləməlisən? Hökumət üzvləri də sənin millətinin nümayəndəsidir. Sağlam tənqid et, nöqsanları göstər.
Hansı sahədə çalışmasından asılı olmayaraq hər kəs tərbiyəsinə uyğun addımlar atır. Şərəfi olan adam vəzifəsində asılı olmayaraq şərəfsizlik eləmir. Biz çalışaq ki, mühitin yaratdığı ab-hava aradan qalxsın. Qapı-pəncərəni açaq ki, şər-böhtan yağdıran “jurnalist”lərə, şantajla məşğul olan reketlərə Azərbaycan mediasında yer olmasın. İctimai qınağı o şəkildə qurmalıyıq ki, onlar gedib işləri ilə məşğul olsunlar. Ölkə başçısının 145 illik yubileylə bağlı verdiyi sərəncam bizə onu deməyə əsas yaradır ki, çox ciddi dönüş olacaq. 4-5 il bundan əvvəl Azərbaycan mətbuatında ‘reket” jurnalistika ilə bağlı məsələ müzakirə olundu. Medianın 70-80 faizi , bəlkə də daha çox hissəsi orada iştirak edirdi. Söz aldım, tribunaya çıxdım və baxdım ki, biz bu tədbirdə reket jurnalistikaya qarşı mübarizə apardığımız halda, iştirak edənlərin elə 40-50 faizi reketliklə məşğuldur. Qəribəsi ondadır ki, bu gün də belədir.